Diari Oficial de la Generalitat Valenciana


Sumari del DOGV 6542, del 14-06-2011 (2011/6764)

ORDE 43/2011, de 7 de juny de 2011, de la Conselleria d'Educació, per la qual es convoca un concurs públic d'ajudes per a la realització d'activitats complementàries per a l'alumnat escolaritzat en centres d'educació especial o en unitats específiques d'educació especial ubicades en centres ordinaris sostinguts amb fons públics.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6542

Data del DOGV
:   14-06-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/6764


Data del document
:   07-06-2011

Organisme emissor
:   Conselleria d'Educació

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública

ORDE 43/2011, de 7 de juny de 2011, de la Conselleria d'Educació, per la qual es convoca un concurs públic d'ajudes per a la realització d'activitats complementàries per a l'alumnat escolaritzat en centres d'educació especial o en unitats específiques d'educació especial ubicades en centres ordinaris sostinguts amb fons públics. [2011/6764]
El Decret 39/1998, de 31 de març (DOGV de 17 d'abril), del Govern Valencià, d'ordenació de l'educació per a l'atenció de l'alumnat amb necessitats educatives especials, establix en l'article 10.4 que la Conselleria d'Educació fomentarà la participació de la comunitat per a complementar les activitats escolars i oferirà suport en les activitats relacionades amb el coneixement de l'entorn, amb la finalitat de garantir a l'alumnat amb necessitats educatives especials les màximes possibilitats de participació en la vida social de la seua comunitat.
La Llei Orgànica 2/2006, de 3 de maig, d'Educació, assenyala, entre els principis fonamentals, garantir l'equitat i qualitat en l'educació per a tots, vetlant per la igualtat d'oportunitats, prestant els suports necessaris tant a l'alumnat que ho requerisca com als centres educatius on estan escolaritzats. Es tracta, per tant, de conciliar qualitat de l'educació amb l'equitat en el seu repartiment. Així, a fi de garantir l'equitat educativa que s'establix en el seu títol II, s'establix en el capítol I, article 71.1, que les administracions educatives disposaran dels mitjans necessaris perquè tot l'alumnat arribe al màxim desenrotllament personal, intel·lectual, social i emocional, així com els objectius establits amb caràcter general.
Les característiques de l'alumnat escolaritzat en centres d'educació especial o en unitats específiques d'educació especial ubicades en centres ordinaris determinen que les activitats que s'impulsen amb esta orde constituïsquen una important oportunitat per a sobrepassar l'entorn més pròxim de l'escola i la família, i per a accedir al coneixement i gaudi del medi.
Per això, la Conselleria d'Educació es proposa fomentar i facilitar la realització d'activitats complementàries per a l'alumnat amb necessitats educatives especials, escolaritzat en centres d'educació especial o en unitats específiques d'educació especial ubicades en centres ordinaris sostinguts amb fons públics. Es pretén facilitar a l'alumnat d'estos centres i unitats l'accés als recursos comunitaris i llocs d'oci, amb la qual cosa es propicien oportunitats de treball en contextos reals, de desenrotllament de competències socials i d'autonomia i iniciativa personal.
Per tot això, i fent ús de les atribucions conferides per l'article 28 de la Llei 5/1983, de 30 de desembre, del Consell, vista la proposta del director general d'Ordenació i Centres Docents en data 3 de maig de 2011 i de conformitat amb esta,
ORDENE
Primer. Convocatòria i objecte
1. Es convoca un concurs d'ajudes econòmiques per a la realització d'activitats complementàries programades per a l'alumnat escolaritzat en centres d'educació especial o en unitats específiques d'educació especial ubicades en centres ordinaris sostinguts amb fons públics de la Comunitat Valenciana.
2. El seu objectiu serà el desenrotllament de les habilitats socials i d'autonomia personal necessàries per a la integració de l'alumnat amb necessitats educatives especials.
Segon. Aprovació de les bases
S'aproven les bases per les quals es regirà esta convocatòria, que figuren en els annexos I i II de la present orde, així com els següents documents adjunts: annex III, Manteniment de tercers; annex IV, Declaració responsable; annex V, Model de sol·licitud; annex VI, Relació de l'alumnat participant; annex VII, Recursos personals; annex VIII, Autorització paterna (autorització dels pares, mares o tutors legals de l'alumne o alumna per a assistir a l'activitat complementària).
Tercer. Definició i realització de les activitats complementàries
1. Als efectes d'esta orde, es definixen com a activitats complementàries les organitzades durant l'horari escolar pels centres d'acord amb el seu projecte educatiu, i que tenen un caràcter diferenciat de les pròpiament lectives pel moment, espai o recursos que utilitza. Es podran considerar, així mateix, altres activitats que, estant previstes en la PGA del centre, es realitzen de manera total o parcial fora de l'horari escolar i estiguen encaminades a potenciar l'obertura del centre al seu entorn, a procurar la formació integral de l'alumnat en aspectes que es referixen a l'ampliació del seu horitzó cultural i a la preparació per a la seua inserció en la societat o l'ús del temps lliure.
2. Estes activitats s'hauran desenrotllat durant el curs escolar 2010-2011, i hauran finalitzat abans del 30 de juny de 2011.
Quart. Finançament
1. Les ajudes concedides finançaran parcialment els gastos que es generen derivats del cost individualitzat de les activitats complementàries realitzades per l'alumnat. En tot cas, la quantitat concedida no podrà excedir el total dels gastos generats pel desenrotllament d'estes.
2. Estes ajudes es finançaran amb càrrec a la línia T3154000 de l'aplicació pressupostària 49.32.39.412.65.9 dels Pressupostos de la Generalitat per a l'any 2011, per un import global màxim de 32.130 euros.
3. Les ajudes contingudes en l'orde no necessiten ser notificades a la Comissió Europea, perquè no reunixen tots els criteris de l'article 107 del Tractat de Funcionament de la Unió Europea i, per tant, queden excloses del procediment de notificació del dit tractat. Estes ajudes estan destinades a una entitat que no realitza activitats econòmiques.
DISPOSICIONS FINALS
Primera
Es delega en la Direcció General d'Ordenació i Centres Docents la facultat per a resoldre la concessió de les ajudes que regula esta orde, així com per a resoldre totes les incidències que es plantegen a l'hora d'interpretar-la i executar-la.
Segona
La present orde produirà efectes a partir de l'endemà de ser publicada en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, davant de la present orde, que posa fi a la via administrativa, els centres privats concertats, potestativament, podran interposar un recurs de reposició o un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de ser publicada.
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de ser publicada.
València, 7 de juny de 2011
El conseller d'Educació,
ALEJANDRO FONT DE MORA TURÓN
ANNEX I
Bases de la convocatòria
Primera. Objectius
1. La present convocatòria està destinada a afavorir, per mitjà d'una ajuda econòmica, l'accés a les activitats complementàries dels alumnes i les alumnes amb necessitats educatives especials, escolaritzats en centres d'Educació Especial o en unitats específiques d'Educació Especial ubicades en centres ordinaris sostinguts amb fons públics de la Comunitat Valenciana.
2. Els seus objectius prioritaris són:
a) Afavorir el desenrotllament d'habilitats socials i de relació interpersonal.
b) Incrementar el nivell d'independència de l'alumne o alumna pel que fa a autonomia personal (higiene, neteja personal, vestit i alimentació).
c) Utilitzar adequadament els recursos comunitaris: transport, telèfon públic, correus, informació i altres.
d) Planificar i participar en activitats d'oci i temps lliure.
Segona. Participants
Podran participar-hi tots els centres d'educació especial, i totes les unitats específiques d'educació especial ubicades en centres ordinaris sostinguts amb fons públics situats en l'àmbit territorial de la Comunitat Valenciana que hagen programat activitats complementàries per al seu alumnat.
Tercera. Caràcter i duració
1. Les unitats específiques d'educació especial ubicades en centres ordinaris i els centres d'educació especial podran incloure fins a un màxim de tres activitats complementàries que hagen realitzat fins al 30 de juny del present curs escolar 2010-2011.
2. Estes hauran de tindre una duració superior a un dia, i podran implicar actuacions periòdiques o continuades (natació, competicions esportives, etc.), així com l'assistència a jornades d'intercanvi, fires, exposicions de treballs o altres activitats educatives.
3. El pagament de les ajudes es realitzarà una vegada justificada la seua realització, segons es detalla en el disposició octava de la present orde.
Quarta. Documentació necessària
1. Els centres públics i privats concertats presentaran una sol·licitud segons el model de l'annex V, dirigida a la Direcció General d'Ordenació i Centres Docents.
2. La sol·licitud serà subscrita, segons el cas, pel director o directora del centre públic o pel titular del centre privat concertat.
3. En cas d'optar per més d'una activitat complementària, en la dita sol·licitud estes hauran de reflectir-se de manera prioritzada.
4. Perquè la sol·licitud siga admesa, haurà d'anar acompanyada de la documentació següent:
- Còpia de la pàgina o pàgines corresponents de la programació general anual (PGA) del curs 2010-2011, en la qual figure o figuren l'activitat o les activitats per les quals es participa en la present convocatòria.
- Còpia de l'acta del consell escolar en què s'aprova la realització de les dites activitats.
- Projecte de l'activitat o activitats realitzades, el qual s'haurà d'ajustar al guió que s'explicita en l'annex II.
- Memòria de la concreció de l'activitat o activitats presentades segons l'annex II.
- Relació de l'alumnat participant (annex VI), en què s'indicarà el nom, cognoms, edat i diagnòstic de cada un dels alumnes i de les alumnes que hi participen.
- Recursos personals (annex VII), en què s'indicarà el nom i cognoms del professorat acompanyant en l'activitat, així com el seu lloc en el centre.
- Autorització paterna (annex VIII), en què els pares, mares o tutors legals de l'alumne hagen autoritzat la seua assistència a l'activitat complementària.
5. Els centres privats concertats hauran d'aportar, a més dels documents indicats en el punt anterior, els que seguixen:
a) Fitxa de manteniment de tercers, segons el model inclòs en l'annex III.
b) Declaració responsable de no estar incurs en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions, segons l'annex IV.
c) Documentació acreditativa del fet que es troben al corrent de les seues obligacions tributàries (amb l'Agència Tributària i amb la hisenda autonòmica valenciana) i davant de la Seguretat Social, o exempts, si és el cas, per mitjà de certificació referida al moment de finalització del termini de presentació de sol·licituds en els termes establits en l'article 13.7 de la Llei 38/2003, de 17 de novembre, General de Subvencions, i els articles 22 i 23 del Reial Decret 887/2006, de 21 de juliol, pel qual s'aprova el reglament de la dita llei.
6. La sol·licitud i la documentació assenyalada podrà ser remesa a la Direcció General d'Ordenació i Centres Docents a través de qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
7. Si la sol·licitud i documentació és remesa per correu, d'acord amb l'article 31 del Reglament de Prestació dels Servicis Postals aprovats per Reial Decret 1829/1999, de 3 de desembre (BOE de 31 de desembre), es presentaran en un sobre obert a l'operador al qual s'ha encomanat la prestació del servici postal universal, a fi que, en la capçalera del primer full del document que es vol enviar, es facen constar amb claredat el nom de l'oficina i la data, el lloc i l'hora exacta de la seua admissió.
8. El termini de presentació de sol·licituds és de 20 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana.
9. Tal com assenyala l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si la sol·licitud no reunix els requisits exigits, es requerirà el centre interessat perquè, en el termini de 10 dies, esmene la falta o adjunte els documents preceptius, i si no ho fa es considerarà que desistix de la seua petició, prèvia resolució que es dictarà en els termes de l'article 42.
Quinta. Procediment de valoració
L'òrgan competent per a l'ordenació i instrucció del procediment serà el Servici de Planificació Educativa Ordinària i Necessitats Educatives Específiques.
L'estudi i la valoració dels projectes presentats, i la consegüent proposta d'ajudes, correspondrà a una comissió formada per:
- El director general d'Ordenació i Centres Docents, o persona en qui delegue, que actuarà com a president.
- El cap de servici de Planificació Educativa Ordinària i Necessitats Educatives Específiques de la Direcció General d'Ordenació i Centres Docents, o persona en qui delegue.
- El cap de la Secció d'Educació Especial.
- Un inspector o inspectora d'Educació en representació de cada una de les direccions territorials d'Educació, designat/da pel director territorial corresponent.
- Un inspector o inspectora del Servici Central de la Inspecció Educativa designat/da pel cap del Servici.
- Un director o directora d'un centre específic d'educació especial o d'un centre ordinari amb unitat específica per cada una de les tres direccions territorials designat pel director general d'Ordenació i Centres Docents d'entre aquells que no hagen presentat sol·licitud d'ajudes segons el que establix esta orde.
- Un assessor o assessora de l'àrea d'atenció a la diversitat i necessitats educatives especials d'un CEFIRE, designat/da pel director general de Personal.
- Un tècnic de la Direcció General d'Ordenació i Centres Docents, designat/da pel cap del Servici de Planificació Educativa Ordinària i Necessitats Educatives Específiques, que actuarà com a secretari/ària, amb veu però sense vot.
- Podran assistir a les reunions de la comissió, amb veu però sense vot, representants dels sindicats que formen part de la Mesa Sindical Sectorial d'Educació, així com delegats de les associacions patronals representatives del sector.
Sexta. Valoració dels projectes
La comissió valorarà els projectes i memòries presentades tenint en compte les bases de la convocatòria i cada un dels aspectes següents sobre una escala de 0 a 3 punts:
a) Que l'alumnat es trobe en el tram d'edat 12-21 anys: tots (3 punts); quasi tots, més del 50% (2 punts); 50% o menys (1 punt); cap (0 punts).
b) Que es dirigisquen a l'alumnat que es trobe realitzant el programa denominat de Transició a la Vida Adulta, regulat en la Resolució de 31 de juliol de 2000 (0-3 punts): tots (3 punts); quasi tots, més del 50% (2 punts); 50% o menys (1 punt); cap (0 punts).
c) Que incrementen el nivell d'independència de l'alumnat pel que fa a l'autonomia personal (higiene, neteja personal, vestit i alimentació). La comissió valorarà este criteri entre els nivells: totalment o en la pràctica totalitat de les tasques proposades (3 punts) i gens (0 punts)
d) Que afavorisquen el desenrotllament d'habilitats socials i de relació interpersonal en el seu entorn. La comissió valorarà este criteri entre els nivells: totalment o en la pràctica totalitat de les tasques proposades (3 punts) i gens (0 punts).
e) Que impliquen la utilització de recursos comunitaris quant a desplaçament, comunicació i informació. La comissió valorarà este criteri entre els nivells: totalment o en la pràctica totalitat de les tasques proposades (3 punts) i gens (0 punts).
f) Nombre d'activitats complementàries realitzades: tres activitats (3 punts); dos activitats (2 punts); una activitat (1 punt)
Sèptima. Resolució
1. Realitzada la valoració dels projectes presentats, la comissió de valoració constituïda a este efecte, tal com indica l'apartat quint d'este annex, a través del òrgan instructor formularà la proposta de resolució de l'adjudicació o denegació de les ajudes sol·licitades al director general d'Ordenació i Centres Docents. Es concediran les ajudes als centres participants que complisquen els requisits de la present convocatòria, per un import igual o inferior al justificat degudament, segons el procediment que es detalla a continuació:
- Càlcul de la puntuació relativa del projecte o projectes presentats, és a dir, quocient entre la puntuació o la mitjana de puntuacions directes adjudicades als projectes i la puntuació màxima possible. Esta puntuació constituïx un coeficient de ponderació el valor del qual oscil·la entre 0 i 1.
- Ponderació del gasto realitzat i justificat en funció del coeficient anterior, és a dir, producte d'este coeficient i del gasto referit.
- Repartiment proporcional de l'import global màxim de les ajudes, 32.130 euros, entre els gastos ponderats de tots i cada un dels centres que complisquen els requisits de la present convocatòria.
2. El director general d'Ordenació i Centres Docents, per delegació del conseller d'Educació de la Generalitat Valenciana, resoldrà indicant el centre i l'activitat o activitats concretes als quals es concedix l'ajuda, així com la quantia d'esta.
3. Esta resolució serà publicada en el Diari Oficial de la Comunitat Valenciana en el termini de tres mesos a partir de la publicació d'esta orde. Transcorregut el termini sense que s'haja dictat i notificat la resolució corresponent, es considerarà que s'ha produït desestimació per efecte del silenci administratiu, sense perjuí de l'obligació de resoldre de conformitat amb l'article 43.4 de la Llei 39/1992, de 26 de novembre.
4. Els centres públics dependents de la Conselleria d'Educació que reben l'assignació en concepte d'ajudes per a activitats d'alumnes hauran de justificar-ho segons el que preveu l'Orde de 18 de maig de 1995, de la Conselleria de Cultura, Educació i Ciència (DOGV de 9 de juny).
5. La comissió podrà proposar al director general d'Ordenació i Centres Docents una redistribució de la quantitat atorgada quan algun centre no haja realitzat adequadament l'activitat o no haja presentat la documentació justificativa, la qual cosa donarà lloc al reintegrament de la subvenció (de conformitat amb l'article 37 de la Llei General de Subvencions), a través de la resolució corresponent. La redistribució del crèdit sobrant a conseqüència del reintegrament es realitzarà per mitjà de noves resolucions, incrementant les ajudes als centres que hagen realitzat les activitats i hagen presentat la documentació justificativa. Esta redistribució podrà augmentar la proporció d'ajuda a la resta de les activitats dels altres centres, sempre que no supose en cap cas un finançament superior al 100% dels gastos realitzats en estes.
Octau. Justificació de les ajudes
1. Els centres privats concertats percebran l'ajuda atorgada després de la justificació del compliment de la finalitat per a la qual es va concedir. Per a això hauran de justificar, en un termini de 30 dies hàbils des de la data de publicació de la resolució d'esta convocatòria, documentalment, per mitjà de factures originals o còpies compulsades i altres documents de valor probatori equivalent amb validesa en el tràfic jurídic mercantil o amb eficàcia administrativa, en els termes establits reglamentàriament. L'acreditació dels gastos també podrà efectuar-se per mitjà de factures electròniques, sempre que complisquen els requisits exigits per a ser acceptades en l'àmbit tributari.
2. Els centres públics no necessitaran aportar justificació extraordinària de gastos per al pagament de les possibles ajudes concedides. La justificació es realitzarà pel procediment ordinari de justificació anual de gastos.
3. Així mateix, d'acord amb l'article 19.4 de la Llei General de Subvencions, l'obtenció concurrent d'altres aportacions fora dels casos permesos en les normes reguladores podrà donar lloc a la modificació de la resolució de concessió, en els termes establits en la normativa reguladora de la subvenció.
4. La justificació de les subvencions rebudes es realitzarà de conformitat amb el que s'assenyala en l'article 30 de La Llei General de Subvencions.
5. D'acord amb l'article 19.3 de la Llei General de Subvencions, l'import de les subvencions no podrà ser en cap cas de tal quantia que, aïlladament o sumant a les subvencions o ajudes d'altres administracions públiques o privades, supere el cost de l'activitat a desenrotllar pel beneficiari.
6. D'acord amb l'article 37 de la Llei General de Subvencions, serà procedent el reintegrament de les quantitats percebudes, i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament es realitzarà de conformitat amb els casos que s'hi establixen.
7. Quan en l'exercici de les funcions d'inspecció i control es deduïsquen indicis de la incorrecta obtenció, gaudi o destí de l'ajuda o subvenció percebuda, els agents encarregats de realitzar-la podran acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.
8. Els beneficiaris de les subvencions s'ajustaran al que establix l'article 14 de la Llei General de Subvencions pel que fa a obligacions i incompliment d'estes.
Novena. Sol·licitud i entrega de documentació
El termini de presentació de sol·licituds és de 20 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana. En este termini, els centres remetran a la Direcció General d'Ordenació i Centres Docents la sol·licitud de participació en la present convocatòria (annex IV) i la documentació associada establida en la base quarta.
ANNEX II
Guió d'elaboració del projecte de realització d'activitats complementàries
1. Justificació de la planificació de l'activitat o activitats complementàries.
2. Detall de l'activitat o activitats complementàries. Per cada una s'ha d'explicitar:
a) Descripció general i alumnat a qui es dirigix.
b) Objectius.
c) Metodologia.
d) Recursos humans i materials.
e) Criteris d'avaluació.
f) Temporalització.
g) Previsió de gastos.
3. Avaluació: Agents, metodologia, indicadors i instruments d'avaluació.
Guió d'elaboració de la memòria de realització d'activitats complementàries
1. Descripció general de l'activitat realitzada.
2. Alumnat participant: edat, NEE, programa que desenrotlla en el centre.
3. Equip participant. Organització i responsabilitats implementades.
4. Valoració dels objectius:
a) Objectius aconseguits finalment enfront dels proposats inicialment.
b) Objectius introduïts no previstos inicialment.
c) Grau de consecució.
5. Valoració de les tasques proposades en l'activitat complementària.
a) Potenciació de la independència i autonomia personal de l'alumnat.
b) Afavoriment de la convivència i col·laboració amb les persones del seu entorn seguint normes bàsiques.
c) Utilització de recursos comunitaris (desplaçaments, comunicació, informació...).
6. Balanç econòmic
a) Detall del gasto generat.
b) Gasto total generat.
7. Conclusions
a) Resultats obtinguts i incidència a l'aula i al centre. Canvis i progressos detectats.
b) Propostes de millora.